Na Slovensku nájdete len ťažko divokejšie územie ako je Kôprová dolina so svojou sestrou Tichou dolinou. Divoké rozoklané hory tu ukrývajú stáročné pralesy borovice limby, najväčšie slovenské vodopády, rašeliniská, aj plesá. Toto územie bolo ponechané na prírodu po vetrovej kalamite v roku 2004 a dnes tu môžeme vidieť, čo urobí príroda, keď človek neurobí nič… Vzniká tu divočina, akú si predtým sotva dokázal niekto predstaviť… Skutočný medvedí raj! Tento prírodný klenot môžete spoznať vďaka Erikovi Balážovi, ktorý tu za posledných tridsať rokov strávil množstvo času pozorovaním medveďov, skúmaním pralesov, točením filmov či priamo zachraňovaním tohto územia. Cestou Kôprovou dolinou, až na Temnosmrečianske plesá, vám Erik porozpráva príhody z tejto nespútanej divočiny, aj čo stálo za príbehom jej ochrany.